Over the Rainbow

השפעת היצירה

השיר הוא הראשון ברשימת שירי המאה שנבחרה על ידי הקרן הלאומית לאמנויות ועל ידי איגוד תעשיית ההקלטות האמריקאי. נוסף לכך גם מכון הסרטים האמריקאי בחר השיר זה למקום הראשון ברשימת מאה שנים... מאה שירים. בזמן מלחמת העולם השנייה שימש השיר כסמל ארצות הברית (יחד עם השיר White Christmas של אירווינג ברלין) של כוחות אמריקאים באירופה, ואף בוצע השיר על ידי ג'ודי כחלק מהופעות לחיילים בזמן המלחמה ב-1943.
באפריל 2005 הנפיק שירות הדואר האמריקאי בול לזכרו של הפזמונאי יפ הרבורג, ובו רואים את מילות התחלת השיר.
לימים, הפך השיר לגיי אייקון עבור להט"בים. במשך רוב שנות המאה העשרים, דוכא המיעוט הלהט"בי באופן שיטתי על ידי החוק, התרבות ועל ידי התקשורת. ברוב המדינות בארצות הברית נהגו עונשי מאסר בפועל לאנשים שנתפסו כשהם מקיימים יחסים הומוקסואליים, שהיו אסורים על פי חוק. מעבר לכך, בכל רחבי ארצות הברית, ובמדינות רבות נוספות, לרבות ישראל, עצם הגילוי בציבור שאדם הוא הומוסקסואל, היה עלול לגרום לו לאבד את מקום עבודתו, את קשריו החברתיים ואת תמיכת משפחתו.
מילות השיר האופטימיות, כגון:
Somewhere over the rainbow

,Skies are blue

And the dreams that you dare to dream

Really do come true
מילות השיר, בנוסף לצבעי הסרט ולמאפיינים נוספים, יכלו להפיח תקווה בחיים אפשריים טובים יותר, ונתפסו על ידי קהילות הלהט"ב כמעין המנון תרבותי וחברתי.

הקוסם מארץ עוץ

לאחר הקרנה ראשונית של הסרט "הקוסם מארץ עוץ" בסאן לואיס אוביספו, קליפורניה, הוחלט לבטל את הסצנה הזאת של השיר, לאחר שלואיס מאייר, מייסד MGM, והבמאי מרווין לרוי טענו שהשיר "מאט את העלילה" וש"השיר נשמע כאילו שרה אותו ג'נט מקדונלד, ולא ילדה קטנה באחו", אולם התעקשותם של עוזר הבמאי ארתור פריד ושל מאמן הקול של ג'ודי רוג'ר אדנס להשאיר את השיר השתלמה לבסוף.
בתחילת הסרט, חלק מהשיר נוגן על ידי התזמורת של MGM במהלך הקרדיטים, וגרסה נוספת של השיר צולמה בסצנה אחרת, ובה מקהלה נוספת שרה עם דורותי בזמן שהיא כלואה בטירה של המכשפה, מצפה למותה הקרב כשבשעון החול יגמר החול. אולם, על אף שהגרסה המצולמת של קטע זה כנראה אבדה, הפסקול המוקלט של הסרט מכיל את גרסה במהדורה כפולה מיוחדת של הסרט, שפורסם על ידי חברת ההקלטות "Rhino Entertainment".

ההקלטה המקורית של השיר

ההקלטה הראשונית בביצועה של ג'ודי גרלאנד התרחשה ב-7 באוקטובר 1938 באולפן של MGM, ולאחר מכן הייתה הקלטה של הסינגל באולפן הקלטות פרטי ושוחררה בספטמבר 1939 על ידי חברת התקליטים דקה. על אף שאין זו הגרסה המקורית של הסרט, המשיכה דקה למכור גרסה זו כסינגל וגם בתוך תקליטי אוסף עד לשנות ה-60. רק מ-1956 הוציאה MGM עצמה את הפסקול המקורי של הסרט ולציבור ניתן לרוכשו. במקביל גם שודר בשנה זו לראשונה הסרט בטלוויזיה. לאחר מכן יצאה לאור הגרסה המקורית מספר פעמים במשך השנים.

במשך השנים לאחר צאת הסרט, זוהתה ג'ודי עם שיר זה, והופיעה איתו במהלך 30 השנים הבאות עד למותה בשנת 1969. ג'ודי הקפידה במשך בשנים לשיר במדויק כמו בגרסה המקורית בסרט, והסבירה את נאמנותה לשיר כנאמנות לדמותה של דורותי ולמסר של השיר להיות באמת מעבר לקשת בענן. במכתב להרולד ארלן, כתבה ג'ודי: 
Over the Rainbow נהייה חלק מחיי, זה כל כך משקף את החלומות והתקוות של כולם, ואני בטוחה שזו הסיבה שהעיניים לפעמים דומעות כאשר שומעים את השיר. שרתי אותו כבר אלפי פעמים וזה עדיין השיר הקרוב ביותר ללבי.

מילות השיר

מילות השיר נכתבו, כאמור, על ידי יפ הרבורג, אולם ישנה גרסה קדומה יותר של השיר אשר לא שימשה לסרט ובעיקר משמשת בהפקות תיאטרון שונות של "הקוסם מארץ עוץ", ישנן גרסאות כיסוי רבות של גרסה זו שנעשו בין השאר על ידי פרנק סינטרה, דוריס דיי, שרה וון, טוני בנט, סוזאן בויל, קונצ'יטה וורסט, פינק, ביונסה נואלס, בובי מקפרין, מקהלת המשכן המורמונית, קרלי רוז סוננקלר ואלה פיצג'רלד. גרלאנד עצמה שרה גרסה זו פעם אחת בלבד, ב-1948 בתוכנית הרדיו של לואלה פרסונס.

הגרסה העברית

ישנם כמה תרגומים לעברית של השיר, המוכר ביותר הוא תרגומו של ירון כפכפי בשם "אי שם מעבר לקשת" שכיכבה במספר מחזות זמר של הקוסם מארץ עוץ בשם הקוסם!, וישנם גם תרגומם של אהוד מנור ושל דוני ענבר.
גם לשיר בעברית ישנם ביצועים של זמרים רבים שהמוכר בהם הוא של מיכל ינאי, בנוסף ישנן גרסאות של רוני דואני, רוני דלומי וטוביה צפיר, נינט טייב ומיה דגן, אסתר עופרים וגידי גוב, דודו פישר, תום כהן, אביב משולם, אמור עמוסי, מארינה מקסימיליאן, אילנית גרשון, רינת גבאי, דוד ד'אור, רמה מסינגר, חני נחמיאס, נורית גלרון ועוד.

הגרסה של ישראל קמקוויוואולה

באלבום "Facing Future" משנת 1993 של ישראל קמקוויוואולה ישנה גרסה של השיר משולב יחד עם השיר "What a Wonderful World" שבה ישראל מנגן ביוקולילי שלו. גרסה זו יצאה גם כסינגל במקומות רבים באירופה ובמשך השנים כיכבה במצעדי השירים זמן רב וזכתה בפרסים בכל רחבי אירופה וארצות הברית.
גרסה זו שימשה גם במספר פרסומות, סרטים, ותוכניות טלוויזיה, בין השאר ב"למצוא את פורסטר", "לפגוש את ג'ו בלאק", "50 דייטים ראשונים", "נחשים על המטוס", "מכושפות", "ER", "סקראבס" ואף בסיום העונה הרביעית של "עבודה ערבית".
בנוסף הזמר קליף ריצ'רד הקליט גרסה משולבת זו והוציא אותה בתור סינגל.

הגרסה של איווה קסידי

ב-1992 הקליטה איווה קסידי גרסה משלה לשיר יחד עם הזמר צ'אק בראון לאלבום "The Other Side". ב-1998, שנתיים לאחר מותה של איווה, יצא השיר בדיסק של אוסף שירים שלה שהוציאו לזכרה, "Songbird", הגרסה הזאת הייתה פופולרית מאוד בערוץ הרדיו של ה-BBC ובתוכניות מוזיקה בטלוויזיה הבריטית. הפרסום של שיר זה גרם לכך שהדיסק "Songbird" הגיע למקום ראשון במצעדים בבריטניה.
שיר זה יצא לראשונה בביצוע נוסף שלה ממועדון ה-"Blues Alley" באלבום "Simply Eve" בשנת 2011.
הביצוע המיוחד של קסידי נבחר להיכנס לאלבום שירי המאה של ה-BBC ב-1999.

הגרסה של קיילי מינוג

בזמן החלמתה מסרטן השד, הוציאה הזמרת האוסטרלית קיילי מינוג גרסת כיסוי משלה לשיר בדיסק הופעה חיה בשם "Kylie Showgirl", אשר צולם במרכז התערוכות ארלז קורט בשנת 2005.

רקע

את השיר בחרה גרנדה לבצע מפאת זו שכוונתו "אי שם מעבר לקשת", מתאר את כמיהתה לקוות כי אותם המעריצים שנהרגו בפיגוע אכן נמצאים "שם מעבר לקשת". בנוסף לכך, היא בחרה להופיע עם השיר בכמה הופעות אשר נכללו בסיבוב ההופעות שלה, "Dangerous Woman Tour".
בין היתר הוציאה גרנדה לשיר גרסת פסנתר שזכתה להצלחה רבה ביוטיוב.